Мондый кичә кесәне тишә, яки Әти-әниләрдә бәйрәм кайгысы юк?

	“Чыгарылыш кичәсе турында уйларга вакыт юк, БДИ бирәсе бар”. Моңа кадәр укучыларда, әти-әниләрдә бәйрәм кайгысы булмады. Инде имтиханнар бетте, бу атнада мәктәпне тәмамлаучы егет-кызлар чыгарылыш кичәләрен билгеләп үтәчәк. Әмма Татарстан Дәүләт Советында мәгариф, мәдәният, фән һәм милли мәсьәләләр буенча комитет утырышында чыгарылыш кичәләрен уздыру турында бәхәс чыкты.	 Дөресрәге, сүз Мәгариф һәм фән хезмәткәрләре һөнәр бер­ле­генең Татарстан оешмасы җитәк­чесе Юрий Прохоровның бәйрәм­нең әти-әниләр өчен кыйммәткә төшүен искә алуыннан башланды. Кесәсе калын әти-әниләр күпме кирәк кыланса да, бар кешенең дә матди ягы бер төрле түгел. Нәти­җәдә аз керемле гаиләләр аннан баш тарта. Профсоюзлар берлеге рәисенең фикерен Казандагы 102 нче мәктәп директоры, депутат Ирина Бакова да куәтләде. Директор әйтүенчә, башка мәктәп җитәк­челәре арасында да, бу кичәне үткәрүдән баш тартырга кирәк, диючеләр шактый икән. Бәйрәмдә исерткеч эчемлекләр куллану оч­раклары да юк түгел. Чараны кон­трольдә тоту да авыр икән. Укытучыларга да төн буе йокламаска туры килә. “9 нчы сыйныф укучылары өчен бәйрәмнән баш тарттык бит. Берәү дә каршы килмәде. Бәйрәм тантанасына 2-2,5 сәгать вакыт җитә. Калганы инде зурлар өчен банкетка әйләнә, ул төнге сәгать 2-3кә кадәр сузыла”, – ди ул.  
	Сәрия МИФТАХОВА	
Ватаным Татарстан

	№ --- | 24.06.2016	


